
Uvodna pesem:
Jezus, ti si naša vsa dobrota,
kdor te nima, je zares sirota.
Vsako noč želim pod
Tvojim varstvom spat,
vsako jutro s tabo vstat.
V imenu Očeta in Sina in Svetega Duha.
Gospod z vami!

Bralec:
Kaj je duhovnik?
Iz mesa in krvi je kot vsak človek: grešnik med grešniki, nevednik med nevedniki, slaboten med slabotnimi.
Na svojih ramenih pa nosi Kristusovo poslanstvo: oznanja evangelij, deli zakramente, blagoslavlja. Srednik med Bogom in ljudmi.
To breme mu je naložilo mašniško posvečenje.
Z nogami stoji na zemlji, z rokami pa se dotika nebeških skrivnosti. Biti mora drugi Kristus. Ta nam je z učlovečenjem postal enak v vsem, razen v grehu. Duhovnik pa je enak ljudem tudi v grehu.
Božja modrost se je tako odločila, da delo odrešenja izroči duhovnikovim rokam, ki so lahko tudi grešne. Tako je bližji ljudem. Njegov ideal pa mora biti svetost, da bo bližji Kristusu. Tako bo njegovo duhovništvo bolj prepričljivo. Pogosto molimo za svetost duhovnikov. Molimo zanje vsak dan!


Molimo skupaj:
Jezus, podari bogastvo svojega življenja vsem ljudem, še posebej fantom, ki jih kličeš v svojo službo. Razsvetljuj jih pri odločitvah, ohranjaj njihovo zvestobo. Pripravi jih in opogumi, da bi – kakor ti – darovali svoje življenje zato, da bi tudi drugi 
imeli življenje.                     (Papež Janez Pavel II.)


Bralec:
Zamislimo se v besede svetega Janeza Vianneya: »O, kako nekaj velikega je duhovnik! Če bi razumel, bi umrl. Bog ga uboga: dve besedi izgovori in naš Gospod prihaja iz nebes. Duhovnik ni duhovnik zase. Sebi ne daje odveze in sebi ne deli zakramentov. Ni zase, temveč za vas«.


Danes se zahvaljujemo za svoje duhovništvo. Jezus je apostole posvetil v duhovnike ne s polaganjem rok na njihove glave, ampak tako, da jim je umil noge. O veličini duhovniške službe je sveti Janez Zlatousti zapisal: »Duhovnik mora imeti dušo čistejšo od sončnih žarkov, da ga Sveti Duh ne zapusti osamelega in da more reči: ‘Živim, pa ne več jaz, ampak v meni živi Kristus.’ … Lepota duhovnikove duše mora na vse strani sijati, da more razsvetljevati in razveseljevati srca vseh, ki se nanjo ozirajo. Bolj kot sončni žarek bi morala biti čista roka, ki razdeljuje Kristusovo telo, usta, ki so napolnjena z duhovnim ognjem, jezik, ki je orošen z Jezusovo krvjo? … Daj, Gospod, da se bom zavedal, s kakšno častjo sem počaščen in pri kakšno mizi smem sedeti … Gospod, daj, da se ne bom zanemaril in polenil, ko sem deležen tako velike ljubezni in časti! Kako željno se otročiči oklepajo materinih prsi! Daj, da bomo tudi mi pristopali k angelski mizi in jemali v roke duhovni kelih z isto gorečnostjo; da, s še večjim hrepenenjem in z večjo vnemo.«

Odpev pojemo skupaj: 
Gospod, vodnikov nam daj, ki žarno luč bodo pred nami nosili, ki nas bodo varno vodili po poti peska in trnja v tvojega srca božanski raj. Gospod, Gospod, duhovnikov nam daj!




Bralec:
Besede, ki jih slišimo pri mašni daritvi, so: »Skrivnost vere«. S tem vzklikom duhovnik po vsaki posvetitvi kruha in vina izraža začudenost nad izrednim čudežem, ki ga lahko vidijo le oči vere. Sestavine kruha in vina namreč ne izgubijo svojih lastnosti, pač pa se po moči Kristusove besede in delovanja Svetega Duha spremenjeno njihovo bistvo, saj postanejo Kristusovo telo in kri. Cerkev zato s takšnim spoštovanjem obhaja to skrivnost in pozorno bedi nad tem, da bi se upoštevala svetost zakramenta. Zavest o sveti prisotnosti se po besedah papeža Benedikta XVI. kaže v načinu maševanja, zato je sveti oče duhovnike povabil, naj se učijo od svetnikov. Številni blaženi in sveti duhovniki so namreč dali zgled pobožnosti do posvečenega kruha in s tem vzbujali gorečnost med verniki, ki so se udeleževali njihovih maš. Sveti pater Pij, ki je 50 let nosil Kristusove rane na svojem telesu, je maševal še dan pred smrtjo, čeprav že sedeti ni mogel več. Ko so ga vprašali, kako zmore tako dolgo stati, je odvrnil: »Saj ne stojim, ampak visim!« Zato je kardinal Montini, kasnejši papež Pavel VI., lahko zatrdil: »Ena  njegova  maša  bo zalegla več kot cel misijon!«

Pesem:
Rešnje telo Jezusovo,
bodi češčeno, moljeno,
bodi češčeno, moljeno.
Rešnje telo Jezusovo,
angeli tebi hvalo pojo,
angeli tebi hvalo pojo.

Bralec:
Kristus ni postavil zakramenta sv. evharistije zato, da bi ga v podobi kruha zapirali v cerkve in tabernaklje. On želi, da mi postanemo njegov živi tabernakelj – da pride v nas in nas napolni s svojo prisotnostjo. Potem bo šla procesija od vsake maše, ne samo na veliko noč ali na praznik svetega Rešnjega Telesa in Krvi. Od vsakega obhajila naj bi odhajali iz cerkve kot nosilci Boga. Naša srca naj bi bila nekakšna monštranca, ki prinaša in kaže Kristusa svetu.








Voditelj:
Verujem v Boga Očeta vsemogočnega, stvarnika nebes in zemlje. 
In v Jezusa Kristusa, Sina njegovega edinega, Gospoda našega; 
ki je bil spočet od Svetega Duha, rojen iz Marije Device; 
trpel pod Poncijem Pilatom, križan bil, umrl in bil v grob položen; 
šel pred pekel, tretji dan od mrtvih vstal; 
šel v nebesa; sedi na desnici Boga Očeta vsemogočnega; 
od ondod bo prišel sodit žive in mrtve. 
Verujem v Svetega Duha; 
sveto katoliško Cerkev, občestvo svetnikov; 
odpuščanje grehov; 
naše vstajenje 
in večno življenje. Amen. 


Očenaš… 
Zdrava Marija …
- ki je naša pot. 
- ki je naša resnica. 
- ki je naše življenje. 

Očenaš… Zdrava Marija… ki je bil krščen v Jordanu…  



Bralec:
Laik si želi v duhovniku vsekakor dobrega, dostopnega, izobraženega človeka, a prvo, kar pričakuje v njem, je vera. Vera iz Niceje: da je Bog, da je Kristus Bog, da obstaja večno življenje s pozitivnim ali negativnim iztekom. Če duhovnik verjame v to, je njegova identiteta tu. Ta zavest identitete je milost. Zanjo se je treba zahvaljevati in za vztrajanje v njej moliti. Naj jo duhovnik utrjuje tudi s svojim poklicnim študijem, s teologijo? Vsekakor, saj to tako rekoč spada k njegov strokovni dolžnosti. Po mojem skromnem mnenju bo njegovi veri najbolj v pomoč branje življenjepisa svetnikov. Bolj kot teologi ga bodo nagovarjali svetniki, ti najprepričljivejši dokazi za pristnost krščanstva. (Alojz Rebula)




Himno pojemo izmenjaje v dveh zborih :
Beseda večna, Božji Sin,
z Očetom združen vekomaj,
na delo gre z nebes višin
pripravljat pot v nebeški raj.

Ko zadnji se večer stori,
učenec sam ga v smrt izda,
a on učence posveti
z jedjo življenja večnega.

Telo jim svoje daje v jed,
v pijačo daje svojo kri,
okuša človek rajski med
telo in duh se poživi.

Ob rojstvu je postal naš brat,
v večerji zadnji kruh in gost,
a v smrti cena za odkup
in v slavi naša bo radost.

O zveličavna hostija,
ki nam odpiraš sveti raj,
težak za dušo je naš boj,
utrdi nas, pomoč nam daj.

Bog troedini vekomaj
naj tebi slava se glasi,
in ti nas sprejmi v sveti raj,
kjer nam življenje večno daj. Amen.


Bralec:
Jezus kraljuje v oltarnem zakramentu, zato je evharistija že nebesa na zemlji. Pri vsakem obhajanju evharistije so navzoči angeli. V Razodetju beremo o Jagnjetu, ki je na prestolu, na tem svetu pa je isto božje Jagnje, ki sedi na svojem prestolu usmiljenja, ki je Najsvetejše. Tako se zgodi nekakšna kozmična liturgija med angeli in svetniki v nebesih in ljudmi na zemlji okoli istega Jagnjeta, ki je navzoče: v nebesih je v slavi, ki zmaguje, med nami pa je v ponižnosti hostije, vendar je to isto Jagnje.

Voditelj:
Očenaš… Zdrava Marija… ki je v Kani naredil prvi čudež…  

Bralec:
Duhovnikov pastoralni uspeh bo odvisen od tega, kako bo znal ravnati z ljudmi. Z obzirno ljubeznijo. Posebno ob posebnih življenjskih prilikah. Na primer pri stiskah, nesrečah, boleznih in smrtih. Človek v trpljenju ne bo pozabil duhovnikove tolažbe in pomoči. Ne bo se oddaljeval od ljudi. Rad se bo pustil povabiti, kakor se je rad puščal povabiti Gospod. Če mladenič, na katerega je računal kot na bodočega bogoslovca, ne bo šel na teologijo, ga zaradi tega ne bo imel za odpadnika. Ne bo se pustil zasvojiti od avta ali od interneta. V časopisu bo prebral vsaj naslove. Skušal se bo izobraževati, posebno če nima za sabo normalne srednje šole. Mučno je srečati duhovnika, ki mu vrzel splošne razgledanosti le preveč zija. (Alojz Rebula)

Pesem:
K tebi, Bog in naš Gospod, zgrinja se človeški rod.
Ti si naših duš veselje, ti si prava pot.

Bralec:
Pisatelj Julien Green se je čudil majhni gorečnosti kristjanov pri maši: “Ljudje, ki so prišli k maši, govorijo in se smejejo. Mislijo, da niso videli nič izrednega... Vračajo se z Golgote in govorijo o vremenu. Če bi jim rekli, da sta se Janez in Marija vračala s Kalvarije in govorila o ničevih stvareh, bi rekli, da to ni mogoče. In vendar sami ne ravnajo drugače.”
“Ko bi ljudje poznali vrednost sv. maše, bi morali vsak dan priti orožniki, da bi skrbeli za red pri cerkvenih vratih, zaradi take množice ljudi,” je rekel sv. p. Pij iz Pietrelcine.

Voditelj:
Očenaš… Zdrava Marija… ki je oznanjal božje kraljestvo…  

Bralec:
Kar se tiče podajanja božje besede, naj duhovnik, če mu beseda teče, ne zaupa v lastno zgovornost, ki se rada izrodi v neobvezno besedovanje: na pridigo naj se pripravi. Čim manj abstrakten naj bo in čim konkretnejši, življenjski. Kar se tiče spovedi, so bili svetniški spovedniki kakor na primer sveta Janez Vianney in Leopold Mandić, zelo kratka. Zato naj bi se duhovnik varoval pretiravanj in predavanj. A na drugi strani naj tudi ne bi odslavljal spovedanca brez besede, komaj je slišal spoved. Tudi uravnovešenost spada k človeškosti. Človeškost pa naj odlikuje duhovnika bolj kot kogarkoli, da bo neveren človek lahko rekel o njem: »Ne spoštujem vas kot duhovnika, spoštujem pa vas kot človeka. (Alojz Rebula)

Pesem:
Hvali svet, Odrešenika in pastirja zvestega. 
Hvali duša Učenika, hvali svoj'ga Ženina.
Zdaj povzdigni srce svoje, jezik glasno naj zapoje,
čast in hvalo Jezusu, našemu zveličarju.

Bralec:
Evharistija je zahvala. Se res nimamo za kaj zahvaljevati? Če je tako, se pa zahvalimo za to, da se nam ni treba! Apostol Pavel pravi, naj se zahvaljujemo nenehno.
Pravimo, saj Bog je povsod, narava je pa njegova najlepša cerkev; jaz uživam ob pogledu na planine! Zakaj bi moral ravno k maši?
Res se lahko že za prvim vogalom nagledam božjega stvarstva. Res lahko v naravi doslutim njegovo veličino. Toda Stvarnik čaka na srečanje z menoj ob mizi Kruha. Tam mi odpira knjigo Ljubezni. (Berta Golob)

Voditelj:
Očenaš… Zdrava Marija… ki je na gori razodel svoje veličastvo…  









Bralec:
Pridi, Stvarnik Sveti Duh, zavej s svojo močjo kakor mogočen vihar! Razvej vse, kar ni dobrega v duhovnikih. Tiste, ki spijo, prebudi iz dremeža, razvnemi jih s svojo močjo. Pridi, Sveti Duh, pobožaj jih s svojo svežino in ljubeznijo; dotakni se jih, poživi jih na poti, kadar jih tarejo utrujenost, vročina dneva, nemoč! Pridi, Sveti Duh, poživi v njih duhovniško življenje, ki si jim ga podaril ob posvečenju. Obnovi to življenje, da bi se prečistile njihove misli in čustva, da bi se okrepila njihova volja, se izpolnila ljubezen, se prebudila popolna predanost. Pridi, Sveti Duh, razvej vse njihove človeške načrte, odpri vsa zaprta vrata, da bodo stopili v ta svet kot tvoje priče in oznanjali novo življenje in veselo sporočilo. Pridi in spomni jih, da so posvečeni, po tebi potrjeni, da so apostoli in priče.

Pesem:
K tebi želim, moj Bog, k tebi, moj Bog,
če boš poslal bridkost ali radost.
Tebe bom ljubil zdaj, zdaj in na vekomaj.
K tebi želim, moj Bog, k tebi, moj Bog.



Bralec:
Gora Tabor. Peter je poznal svetopisemsko simboliko šotora, ki pomeni bivališče Boga med ljudmi. Bog prebiva med ljudmi na različne načine: Mojzes s postavo predstavlja našo zasidranost v preteklost, Elija s preroško obljubo predstavlja prihodnost, Jezus Kristus s svojo človeško spremenjeno navzočnostjo pa predstavlja dopolnjeno preteklost in uresničeno prihodnost že tukaj in zdaj. In takšen je v evharistiji vedno med nami. Pri sv. maši z odgrnjenim obrazom motrimo Gospodovo veličastvo in se spreminjamo v isto podobo, iz veličastva v veličastvo.


Voditelj:
Očenaš… Zdrava Marija… ki je postavil 
sveto evharistijo…  









Bralec:
Jezus, Dobri Pastir, usmiljeni Duhovnik, prosim te za tvoje duhovnike! Ne prosim za svet, ampak za te, ki so rojeni na križu in so Tvoji!  Posveti jih in ohrani v Resnici, da ne bodo služili lažnim bogovom. Pusti jih na svetu, vendar jih varuj sveta, greha in upora. Varuj jim srca, da ne obolijo od hudega, brani jim telesa, da jih ne rani lažnik. Naj bodo za ljudi, toda Tvoji, naj bodo sredi sveta, vendar čisti! Pomagaj jim, da zaupajo v Tvojo ljubezen! Dihni vanje tisto Ljubezen, s katero pri sveti maši stopaš v kruh in vino. Naj globoko prežarjeni s Tvojim Duhom, pod stalnim pogledom Device in Matere v zvestobi dozorijo do svetosti. Amen. (Nataša Ahčin)

Pesem:
V tabernaklju tiho bivaš, dobri Jezus dan in noč.
Milo k sebi nas pozivaš iz palač in bornih koč:
»Pridite trpeči k meni, vam srce razveselim.
Pridite vsi obteženi, vam bremena osladim.«







Bralec:
Ko je prišla ura, je sedel k mizi in apostoli z njim. In rekel jim je: “Srčno sem želel jesti z vami to pashalno večerjo'”. Srčno si je želel za svoje učence trpeti in umreti, da bi jim omogočil pasho, prehod k Očetu. Kako se je moral počutiti, ko se je v kruhu že razdelil mednje, apostoli pa se sploh niso zavedali, pri čem so udeleženi? Ukvarjali so se s tem, kdo med njimi je največji: On sam v evharistični resničnosti daritve življenja, oni pa v egoističnem prepiru o svoji pomembnosti. A vendar je želel to »velikonočno jagnje« jesti z njimi. Zares jih je moral imeti rad, takšne kot so bili!  

Pesem:
Zapoved, glejte, ta je moja,
da ljubite se med seboj.
Iz tega bodo vsi spoznali,
da ste hodili za menoj.
Kot jaz vas ljubim, se ljubite
in zvesti bratje si bodite.
[bookmark: OLE_LINK1][bookmark: OLE_LINK2]Bralec: 
Hvala ti, Jezus, za tvojo razpoložljivost, da si nam vsak trenutek tako blizu v sveti evharistiji. Ti, ki se ti klanjajo angeli in pred katerim trepetajo demoni, se nam daješ vsega za nas!

Molimo skupaj: 
Pridite k meni vsi, ki ste utrujeni in obteženi in jaz vas bom poživil!

Bralec:
Gospod, pred tebe polagamo svoje uspehe in veselje, svoje molitve in daritve, svoje načrte in zastavljena dela, pa tudi vse svoje skrbi, neuspehe in napačne odločitve. Gospod, pred tebe polagamo velikodušne  delavce v tvojem vinogradu, pa tudi vse bolne in izčrpane duhovnike, še posebej tiste, ki jih grenijo dvomi in malodušja.
Gospod, s posebno skrbjo in ljubeznijo polagamo pred tebe naše mlade sobrate, ki šele začenjajo svojo duhovniško pot, pa tudi vse naše dobrotnike in prijatelje, ki nam na tej poti pomagajo!

Molimo skupaj: 
Pridite k meni vsi, ki ste utrujeni in obteženi in jaz vas bom poživil!
Bralec: 
Hvala ti, Gospod, za tvojo ljubezen v evharistiji, v kateri nam prihajaš blizu, da bi mi lahko postali bližina drugim; s katero nas hraniš, da bi mi zmogli biti kruh za druge; v kateri nam odpuščaš, da bi mi znali odpuščati drugim in sebi; s katero nam napajaš življenje, da bi mi z veseljem polno živeli; hvala ti za evharistijo, ob kateri nas zbiraš, da bi mi zbirali razdeljene; v kateri prihajaš k nam, da bi mi lahko prišli k tebi! 

Molimo skupaj: 
Pridite k meni vsi, ki ste utrujeni in obteženi in jaz vas bom poživil!

Bralec: 
Evharistični Gospod, zbližaj in poveži nas kot brate, kot božje otroke; poveži nas s svojo materjo Marijo; poveži nas z našim narodom in s celotno Cerkvijo in daj nam novih poklicev, da bomo z zaupanjem zrli v našo prihodnost! Naj vsi, ki te v evharistiji prejemamo in častimo, resnično postajamo božji otroci ter bratje in sestre med seboj, verujemo, da nikoli nismo sami, saj verujemo v tvojo navzočnost v Svetem Rešnjem Telesu. Amen.
    MOLITEV ZA NADŠKOFIJO                                   
Bog, naš Oče,
hvala ti, da si nas 
po svojem Sinu Jezusu Kristusu 
poklical v svoje kraljestvo, 
prerodil iz vode in Svetega Duha 
ter nas naredil za svoje ljubljene otroke.  

Praznovanje jubilejnega leta naše nadškofije 
naj v nas prebudi 
novo veselje, ponos 
in hvaležnost za dar vere 
v občestvu Cerkve, ki je naša mati. 

Pomagaj nam, 
da bomo v medsebojni povezanosti in ljubezni 
pričevali zate v našem času.  
Zgledi bl. Alojzija Grozdeta, 
božjega služabnika škofa Antona Vovka 
in drugih svetniških kandidatov
naj nas spodbujajo k zvestobi 
in poglobljeni osebni veri ter
odprtosti za življenje in duhovne poklice.   

Na priprošnjo Marije Pomagaj 
in naših nebeških zavetnikov
naj nas v vseh naših prizadevanjih 
[bookmark: _GoBack]spremlja Tvoj blagoslov.   Amen. 

Zaključna pesem:
Marija, pomagaj nam sleherni čas, na tebe ozira se vsak izmed nas. Marija, vse k tebi hiti, Marija, pomagaj nam ti!

Marija, pomagaj in vodi nas ti, da Bogu ostanemo vedno zvesti. Marija, vse k tebi hiti, Marija, pomagaj nam ti!

